钦定古今图书集成/明伦汇编/官常典/第494卷 > 张伾
## 钦定古今图书集成/明伦汇编/官常典/第494卷 > 张伾

按《唐书忠义传》：“张伾者，本为泽潞将，守临洺，田悦攻
之，乘城固守累月，士死，粮且尽，救不至。伾悉召部将
立军门，命女出遍拜，因曰：‘诸君战良苦，吾无资为赏，
愿以是女卖直，为众士一日费’。士皆哭曰：‘请死战’。会
马燧自河东将兵击悦城下，败之，伾乘胜出战，无不
一当百。以功迁泗州刺史。居州十年，擢右金吾卫大”
将军，未拜，卒，赠尚书右仆射。军中议立其子重政，母
徐及兄号诉不肯从，奔告淮南节度使王锷，乃免。诏
嘉其忠，起为金吾卫大将军，委锷处以剧职，封徐鲁
国夫人。